വലവിരിച്ച് ലഹരിമാഫിയ: കെണിയിലായത് അനേകര് തൊടുപുഴ: നാടിനെ ലഹരിയുടെ മായാവലയത്തിലാക്കാന് വന്മാഫിയ രംഗത്ത്. നേരത്തെ ചെറിയ തോതില് നടത്തിവന്നിരുന്ന ലഹരിവസ്തുക്കളുടെ കടത്ത് സമീപനാളുകളില് വര്ധിച്ചുവരുന്നതായാണ് അടുത്തിടെ നടന്ന വിവിധ റെയ്ഡുകളില് പിടികൂടിയ ലഹരിവസ്തുക്കളുടെ കണക്കുകള് സൂചിപ്പിക്കുന്നത്. രണ്ടാഴ്ചയ്ക്കുള്ളില് തൊടുപുഴ മേഖലയില് നിന്നു മാത്രം 55 കിലോയോളം കഞ്ചാവ് പിടികൂടിയിട്ടുണ്ട്. ഇതില് തിങ്കളാഴ്ച രാത്രി 43 കിലോ കഞ്ചാവ് പിടിച്ചെടുത്തതാണ് സമീപനാളിലെ ഏറ്റവും വലിയ കഞ്ചാവ് വേട്ട. സ്വകാര്യബസ് സ്റ്റാന്ഡിനു സമീപം നിര്ത്തിയിട്ടിരുന്ന കാറില് നിന്നുമാണ് ഇതു കണ്ടെടുത്തത്. പ്രതികളെ പിടികൂടാനായില്ലെങ്കിലും സംഭവത്തില് വന് റാക്കറ്റ് പ്രവര്ത്തിക്കുന്നതായാണ് ലഭിക്കുന്ന വിവരം. കഴിഞ്ഞ 23നു അഞ്ചിരി കുട്ടപ്പന്കവലയിലെ വാടകവീട്ടില് നിന്നു ഏഴര കിലോ കഞ്ചാവും 22 ഡിറ്റണേറ്ററുകളും വാറ്റുപകരണങ്ങളും തൊടുപുഴ പോലീസ് പിടികൂടിയിരുന്നു. ഈ കേസിലെ പ്രതി കഴിഞ്ഞ ദിവസം പോലീസില് കീഴടങ്ങുകയായിരുന്നു. ഇതിനു രണ്ടുദിവസം മുന്പ് മലങ്കര ഗേറ്റിനു സമീപത്തുനിന്നു വാഹനപരിശോധനയ്ക്കിടെ രണ്ടുകിലോ കഞ്ചാവുമായി ബൈക്കിലെത്തിയ പാലാ സ്വദേശിയായ യുവാവിനെയും പോലീസ് പിടികൂടിയിരുന്നു. ഇയാളെ ചോദ്യം ചെയ്തപ്പോഴാണ് അഞ്ചിരിയിലെ വാടകവീട് കേന്ദ്രീകരിച്ച് കഞ്ചാവ് വില്പന നടക്കുന്നതായി പോലീസിന് വിവരം ലഭിച്ചത്. തുടര്ന്നു നടത്തിയ പരിശോധനയിലാണ് രണ്ടുകിലോ വീതമുള്ള പായ്ക്കറ്റുകളാക്കി ചാക്കില്കെട്ടി സൂക്ഷിച്ച നിലയില് വീടിനുള്ളില് നിന്നു കഞ്ചാവ് കണ്ടെടുത്തത്. ഇവിടെയുണ്ടായിരുന്ന കാലിയായ ചാക്കുകള്ക്കും കഞ്ചാവിന്റെ മണമുണ്ടായിരുന്നു. ഇത് വന്തോതില് കഞ്ചാവ് ഇവിടെയെത്തിച്ച് വില്പന നടത്തിവന്നിരുന്നതായാണ് സൂചിപ്പിക്കുന്നത്. വര്ഷങ്ങള്ക്കു മുന്പ് തമിഴ്നാടിന്റെ അതിര്ത്തി മേഖലകളായ കന്പക്കല്ല്, കടവരി മേഖലകളില് വന്തോതില് കഞ്ചാവ് നട്ടുവളര്ത്തിയിരുന്നു. ഇവയുടെ പരിപാലനത്തിനായി പ്രത്യേക സായുധസംഘത്തെ നിയോഗിക്കുകയും സംഘത്തലവന് പ്രത്യേക സംരക്ഷണ വലയവും ഒരുക്കിയായിരുന്നു ഇവരുടെ പ്രവര്ത്തനം. എന്നാല് ഇന്നു സ്ഥിതിമാറി. ആന്ധ്ര, ഒഡീഷ,പശ്ചിമബംഗാള് തുടങ്ങിയ സംസ്ഥാനങ്ങളില് നിന്നും രാജ്യത്തിനു വെളിയില് നിന്നും വന്തോതില് കഞ്ചാവും മയക്കുമരുന്നും സംസ്ഥാനത്തേക്ക് കടല് മാര്ഗവും കരമാര്ഗവും എത്തുന്നുണ്ടെന്നാണ് അന്വേഷണ സംഘങ്ങള്ക്കു ലഭിക്കുന്ന വിവരം. ചരക്ക് കൊണ്ടുവരുന്ന നാഷണല് പെര്മിറ്റ് ലോറികളിലും മറ്റും അതിനൂതന സങ്കേതങ്ങള് ഉപയോഗിച്ച് വന് തോതില് കേരളത്തിലേക്ക് കഞ്ചാവ് എത്തിക്കുന്നതായാണ് വിവരം. സംസ്ഥാനത്ത് സ്കൂളുകളും കോളജുകളും തുറന്നു പ്രവര്ത്തിക്കുന്നതോടെ കച്ചവടം കൊഴുപ്പിക്കാനുള്ള ശ്രമത്തിലാണ് ഇതിനു പിന്നില് പ്രവര്ത്തിക്കുന്ന മാഫിയ.